התקיפה נגד כוח צה"ל באל-מע'אזי

התקיפה נגד כוח צה"ל באל-מע'אזי הידועה גם כאסון קריסת המבנים, אירעה ב-22 בינואר 2024 בפאתי מחנה הפליטים אל-מע'אזי במרכז רצועת עזה, במסגרת הלחימה ברצועת עזה במלחמת חרבות ברזל. בתקיפה נהרגו 21 חיילי צה"ל ונפצעו מספר חיילים נוספים מפגיעת טיל נ"ט ורקטת RPG שגרמו לפיצוץ חומרי נפץ שהונחו בידי צה"ל לשם הריסת מבנים במסגרת הלחימה. הפיצוץ גרם ליזימת חומר הנפץ ולקריסת המבנים על הלוחמים ששהו בהם.

 הפגיעה במבנים ובכוחות הממלכדים 
ממוזער|מדבקת הנצחה בתל אביב לזכרו של סרן (במיל') ניר בנימין - קצין לוחם בגדוד 8208, חטיבה 261, שנפל בקרב דרום רצועת עזה

בבוקרו של יום ה-22 בינואר 2024, י״ב בשבט התשפ״ד, נכנסו גדוד 8208 וצוותים מפלוגת החה״ן של גדס״ר 6261 השייכים לחטיבה 261 - חטיבת המילואים של בה"ד 1 שעסקה במשימות האבטחה במרחב הגדר בדרום הרצועה - יחד עם פלוגת שריון מוקטנת של גדוד מלר 9206 של חטיבה 205, למשימת חישוף שטח ופיצוץ מבנים באזורי החיץ הסמוכים לגדר.

פיצוץ המבנים נעשה בתוך מחנה הפליטים אל-מע'אזי שממנו יצאו כוחות נוח'בה לכיוון קיבוץ כיסופים ב-7 באוקטובר במסגרת טבח שבעה באוקטובר. הפעולה נועדה להרוס תשתיות של חמאס ולחשף מרחב שטח של כקילומטר מערבית לגדר גבול רצועת עזה, כדי ליצור רצועת ביטחון לישובי עוטף עזה. הלוחמים נכנסו למרחק כ-700 מטר מהגדר ונדרשו להשמיד 33 מבנים באמצעות מיקוש.

לאחר שהכוח כבר הניח את המוקשים בשלושים מבנים, בסמוך לשעה 4 אחר הצהריים מחבל הגיח מהמטעים שבקרבת המבנים וירה רקטות RPG (או "יאסין 105" - גרסה מתוצרת חמאס של RPG-7) אל המבנים הממולכדים האחרונים שהכח היה עסוק במלכודם, וכתוצאה מכך התפוצצו שני מבנים וקרסו על 19 מהלוחמים שנהרגו. טיל נ"ט שוגר גם אל טנק מרכבה סימן 3 שאבטח את הלוחמים, ושניים מלוחמי הטנק נהרגו. 

פעולות החילוץ של ההרוגים בוצעו בפיקודם של מפקד אוגדת עזה תא"ל אבי רוזנפלד, מפקד החטיבה דרומית בעזה אל"ם טל אשור והמג"ד סא"ל עומר רמר. כוחות הצלה רבים מחטיבת החילוץ של פיקוד העורף, יחידה 669 ויחידת להבה של מערך כיבוי האש הוקפצו כדי לסייע בחילוץ הנפגעים. בשעה 2:30 בלילה, למעלה מעשר שעות לאחר קריסת המבנים, הסתיים החילוץ המורכב. לוחמי הגדוד נשארו במקום האירוע על מנת להשלים את משימת חישוף השטח ולפוצץ את המבנים, שפוצצו 24 שעות לאחר האסון.

ממצאי תחקיר צה"ל לאירוע נחשפו בספטמבר באותה שנה בתוכנית זמן אמת בכאן 11, לפיהם בוצע חישוף צמחייה בטווח של 100 מטרים מסביב למבנים, מה שעדיין אפשר למחבל להסתתר בסבך במרחק בו ניתן לירות באופן יעיל וכי בפעולות דומות בעתיד יש להגדיל את טווח החישוף; הכוח שנפגע שהה בצפיפות גדולה יחסית במבנים ובפעולות עתידיות יש להפחית את כמות החיילים בשלב הסופי של המיקוש; כן נקבע שבפעולות עתידיות נדרשת מעטפת צבאית נרחבת יותר לאבטחת פעולות מיקוש.

בתקרית נהרגו 21 לוחמי מילואים; 14 לוחמי גדוד 8208, 5 לוחמי גדס״ר 6261 ושני לוחמי גדוד 9206:
 רס"ם (במיל') מתן לזר.
 רס"ל (במיל') הדר קפלוק.
 רס"ם במיל' סרגיי גונטמכר.
 רס"ל (במיל') אלקנה יהודה ספז.
 רס"ל (במיל') יובל לופס.
 רס"ר (במיל') יואב לוי.
 רס"ל (במיל') ניקולס ברגר.
 רס"ל (במיל') סדריק גרין.
 רס"ם (במיל') רפאל אליאס מושיוף.
 רס"ם (במיל') ברק חיים בן ואליד.
 רס"ל (במיל') אחמד אבו לטיף.
 סרן (במיל') ניר בנימין.
 רס"ר במיל' אלקנה ויזל.
 רס"ל (במיל') ישראל סוקול.
 סרן (במיל') אריאל מרדכי וולפסטל.
 רס"ל (במיל') שגיא עידן.
 רס"ם (במיל') מארק קונונוביץ'.
 רס"ם (במיל') איתמר טל.
 רס"ם (במיל') אדם ביסמוט.
 רס"ם (במיל') שי ביטון חיון.
 ורס"ם (במיל') דניאל קאסאו זגייה.

ב-30 במאי 2025, צה"ל ושב"כ חיסלו בתקיפה אווירית את חליל עבד אל-נאצר מוחמד חטיב, מפקד חוליה בגדוד אל-מע'אזי של חמאס, שפיקד על חוליית המחבלים ששיגרה את טילי הנ"ט שהרגו את 21 הלוחמים.

בעקבות נפילת בנו סדריק גרין, קיבל אביו, אזרח הפיליפינים, תושבות ישראלית.

 ראו גם 
 הלחימה ברצועת עזה במלחמת חרבות ברזל

לקריאה נוספת
 רתם איזק, "המחלצים מהתופת", ידיעות אחרונות, המוסף לשבת, 2 בפברואר 2024, עמ' 16–18.

קישורים חיצוניים






הערות שוליים

אל-מע'אזי
אל-מע'אזי, אסון
אל-מע'אזי, אסון
קטגוריה:מבנים שנהרסו במלחמת חרבות ברזל
קטגוריה:מחנות המרכז: קרבות
קטגוריה:2024 ברצועת עזה